На основу члана 8. Закона о озакоњењу објеката ("Службени гласник РС", број 96/2015) и чл. 37. Статута Града Ниша (Сл. лист Града Ниша, број 88/08), Скупштина Града Ниша на седници одржаној дана \_\_.\_\_.2015. године, доноси

**О Д Л У К У**

**о одређивању максималне спратности објеката**

**на територији Града Ниша у поступку озакоњења објеката**

**Члан 1.**

 Овом одлуком уређујe се максимална спратност објеката на територији града Ниша у поступку озакоњења објеката.

**Члан 2.**

 Предмет озакоњења у смислу ове Одлуке, може бити објекат који има спратност и већу од максималнo прописане спратности важећим планским документом за одређену урбанистичку зону, целину или блок, и то:

* За зоне, целине и блокове где је максимална спратност објеката предвиђена По+П+6 (подрум, приземље и шест спратова), за две етаже и
* За остале зоне, целине и блокове, за једну етажу.

**Члан 3.**

 Када важећим планским документом није одређена максимална спратност објеката за одређене урбанистичке зоне, целине или блокове, предмет озакоњења може бити објекат максималне спратности По+П+3 (подрум, приземље и три спрата).

**Члан 4.**

За бесправно дограђене, надгађене и изграђене објекте који својом спратношћу надмашују максималнo прописану спратност важећим планским документом, а налазе се у зонама заштите културних добара, сагласност за озакоњење истих даје надлежни Завод за заштиту споменика културе.

**Члан 5.**

 Ова Одлука ступа на снагу осмог дана од дана објављивања у "Службеном листу Града Ниша".

СКУПШТИНА ГРАДА НИША

Број: \_\_\_\_\_\_\_\_\_\_\_\_\_\_

У Нишу, \_\_\_.\_\_\_.2015. године Председник

 Проф. др Миле Илић

**Образложење**

Одлука о одређивању максималне спратности објеката на територији Града Ниша у поступку озакоњења објеката, је дефинисана и усаглашена са Законом о озакоњењу објеката („Службени гласник РС“, бр. 96/15).

Чланом 8. Закона о озакоњењу објеката, предвиђено да предмет озакоњења може бити објекат који има спратност прописану важећим планским документом, а изузетно и спратност већу од спратности прописане важећим планским документом, која се одређује на основу општег акта јединице локалне самоуправе.

Такође је истим чланом прописано да уколико важећим планским документом није одређена максимална спратност објеката, надлежни орган је одређује на основу општег акта јединице локалне самоуправе, којим се прописује спратност по урбанистичким зонама, целинама или блоковима.

У смислу свега наведеног потребно је прописивање Одлуке о одређивању максималне спратности објеката на територији Града Ниша у поступку озакоњења објеката како би се омогућила несметана примена горе поменутог Закона, што је овом одлуком и учињено.

 **Управа за планирање и изградњу**

 **Начелник:**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Родољуб Михајловић, дипл. инж. грађ.

Процена финансијског ефекта Одлуке о одређивању максималне спратнсоти објеката на територији Града Ниша у поступку озакоњења објеката

 Доношење Одлуке о одређивању максималне спратности објеката на територији Града Ниша у поступку озакоњења објеката од стране Скупштине Града Ниша, имаће вишеструки финансијски ефекат на буџет Града Ниша.

 Превасходно позитивни финансијски ефекат ће се остварити кроз наплату такси за озакоњење (70% износа иде у корист јединице локалне самоуправе).

 Такође, након доношења решења о озакоњењу објекта, власник озакоњеног објекта ће бити уведен у евиденцију пореских обвезника и као такав, бити у обавези плаћања пореза на имовину.

 Уколико се одређени незаконито изграђени објекти не могу озаконити нити срушити, наведеним законом је предвиђено

 У овом тренутку је немогуће предвидети тачан износ који би био наплаћен на име такси за озакоњење јер не постоји коначно утврђени број незаконито изграђених објеката на територији града Ниша.

 Разлог непостојања коначног броја незаконито изграђених објеката на територији града Ниша, се налази у томе Закону о озакоњењу објеката („Службени гласник РС“, бр. 96/15), у чл. 6. ставу 6. где је предвиђено да попис и евиденцију незаконито изграђених објеката спроводи јединица локалне самоуправе у складу са донетим програмом пописа који садржи зоне и динамику вршења пописа по зонама, и то у року од 12 месеци од дана ступања на снагу закона (чл. 46. ст. 3.).